যখন গ্রুপ পর্বে ফ্রান্স ও অস্ট্রেলিয়ার মুখোমুখি হয়ে একটি পেনাল্টি এবং আত্মঘাতী গোলের মাধ্যমে সকারুজদের বিপক্ষে জয়ী হয় তখন কেউ ভাবতে পারেনি দিদিয়ের দেশ্যামের দল শেষ চারে জায়গা করে নেবে। গ্রুপ পর্বের পরবর্তী দুটো ম্যাচেও এমবাপের ফ্রান্স তেমন একটা উত্তেজনা বা নিজেদের আশাবাদী হওয়ার লক্ষণ দেখাতে পারেনি। লেস ব্লুজরা যেন অপেক্ষায় ছিল। তাদের সেরাটা বের হয়ে এসেছে নকআউট পর্যায়ে। মেসির আর্জেন্টিনা ও বার্সেলোনায় তারই টিমমেট সুয়ারেজের উরুগুয়েকে ব্যাগ গুছিয়ে দেশে পাঠিয়েছে তারা। রাউন্ড অব সিক্সটিনের সাত গোলের লড়াইয়ে লেস ব্লুসদের গোল সংখ্যা ছিল চার ও আর্জেন্টিনার তিন। মাত্র এক গোলের ব্যবধানে তারা জয়ী হলেও সেদিন তারা বিশ্বকে দেখিয়েছে অসাধারণ ফুটবল। দেখিয়েছে এমবাপে, পগবা ও গ্রিজম্যান যাদু। কোয়ার্টার ফাইনালে অস্কার তাবারেজ ও সুয়ারেজের উরুগুয়ের বিপক্ষে সুসংহত, শক্তিশালী এবং প্রাধান্য বিস্তার করা খেলা খেলেই ২-০ গোলের জয় নিয়েই শেষ চারে এসেছে দিদিয়ের দেশ্যামের ফ্রান্স।